साइलेंट ट्रीटमेंट शारीरिक हिंसा जैसा, वर्कप्लेस और जेल में भी सजा का बना हथियार
Silent Treatment Disadvantages Explained - How to Deal with the Silent Treatment. चुप्पी सुख से ज्यादा दुख देने वाली होती है। इसे ‘साइलेंट ट्रीटमेंट’ कहा जाता है, जिसमें आप सामने वाले को इग्नोर करते हैं और उसे यह महसूस करवाते हैं कि उसकी आपकी जिंदगी में कोई वैल्यू नहीं है
‘एक चुप, सौ सुख’ या ‘एक चुप, सौ को हराए’। ये बोलचाल की कहावते हैं जो रिश्तों को बिगड़ने से बचाती हैं, लेकिन जब पार्टनर चुप्पी साध ले तो ये बिगड़ते रिश्ते की ओर इशारा करता है।
ये चुप्पी सुख से ज्यादा दुख देने वाली होती है। इसे ‘साइलेंट ट्रीटमेंट’ कहा जाता है, जिसमें आप सामने वाले को इग्नोर करते हैं और उसे यह महसूस करवाते हैं कि उसकी आपकी जिंदगी में कोई वैल्यू नहीं है।
चारों ओर चुप्पी की दीवार खड़ी करना पार्टनर की तौहीन
अक्सर साइलेंट ट्रीटमेंट का इस्तेमाल अपनी बात मनवाने, किसी पर हावी होने, नाराजगी जताने, रिश्ते में खड़ी हो रही समस्याओं को नजरअंदाज करने के लिए और रिश्ते से कटने के लिए हथियार के तौर पर किया जाता है। रिश्ता जब असहनीय होने लगे तो यही साइलेंट ट्रीटमेंट होता है।
इसमें ‘स्टोनवॉलिंग’ यानी अपने चारों तरफ चुप्पी की दीवार खड़ी कर लेना, ‘कोल्डशोल्डर’ यानी किसी के प्रति ठंडा रवैया अपनाया आता है। ये सभी रिश्ते के बहिष्कार के अलग-अलग रूप हैं। ये रिश्ता पर्सनल से लेकर प्रोफेशनल भी हो सकता है।
साइलेंट ट्रीटमेंट करने वाले के दिमाग में क्या चलता है 
मुंबई के टाटा इंस्टीट्यूट ऑफ सोशल साइंस की साइकोलॉजिस्ट डॉ. सौम्या निगम कहती हैं ऐसे लोग रिश्ते में कभी झुकते नहीं हैं। वे अपने अलावा दूसरे को सही नहीं मानते। उनकी बात काट दी जाए तो उनके अहम को चोट लगती है। रिश्ते में उनका अहम आड़े आता है जो उन्हें बार-बार चुप कराता है। इसमें साइलेंट ट्रीटमेंट देने वाले को अपनी जीत नजर आती है और पार्टनर को तकलीफ होती है।
शारीरिक हिंसा से कम अपमानजनक नहीं साइलेंट ट्रीटमेंट
अमेरिका की ‘नेशनल लाइब्रेरी ऑफ मेडिसिन’ की एक स्टडी में कहा गया है कि साइलेंट ट्रीटमेंट झेलते समय पीड़ित के ब्रेन का वो हिस्सा एक्टिव होता है, जो शारीरिक हिंसा के समय भी दर्द और इमोशन से गुजरता है। इसमें पीड़ित के आत्मसम्मान को ठेस पहुंचती है। अपराधबोध की भावना से ऐसे पीड़ित की मानसिक दशा खराब होती है। चुप्पी को झेलने वाले कुछ लोग अक्सर उस हालात के लिए खुद को दोष देते हैं, जबकि असल में उनका कोई दोष नहीं होता।
इमोशनल अब्यूज की दूसरी शक्ल है साइलेंट ट्रीटमेंट
साइकोलॉजिस्ट डॉ. सौम्या निगम कहती हैं, किसी भी रिश्ते में इमोशनल अब्यूज सबसे कॉमन बात है। अब्यूज का एक साइकल होता है।
इसमें अचानक से किसी बात पर नाराज होकर एक पार्टनर चुप हो जाता है। दूसरे की गलती मानने और सॉरी बोलने पर चीजें नॉर्मल होती हैं। जब चीजें नॉर्मल होती हैं वो हनीमून पीरियड होता है। साइलेंट ट्रीटमेंट वाली रिलेशनशिप में ऐसा हनीमून पीरियड बार-बार आता है।
कुछ दिन बीतते ही फिर आपका पार्टनर आपसे चुप्पी साध लेता है। फिर धीरे-धीरे ये एक पैटर्न बन जाता है। ऐसे में साइलेंट ट्रीटमेंट झेल रहा पार्टनर सेल्फ डाउट में चला जाता है। वो खुद को दोष देता चला जाता है और दूसरा पार्टनर दिन पर दिन पावरफुल होता जाता है और दूसरा दब जाता है।
डॉ. सौम्या कहती हैं कि कई दफा अब्यूजर को भी नहीं पता होता है कि वो गलत कर रहा है, लेकिन अब्यूज किसी भी तरह का हो, वह बुरा असर छोड़ता है।
खुलकर अपनी मन की बात पार्टनर को बतानी होगी
साइलेंट ट्रीटमेंट पैसिव अग्रेशन होता है यानी हाथ-पैर चलाए बिना नाराजगी जाहिर की जाती है। ये पेरेंट-चाइल्ड या रोमांटिक रिश्ते में ज्यादा देखने को मिलता है। इससे बाहर निकलने के लिए विक्टिम पार्टनर को इसका पैटर्न तोड़ना होगा।
जैसे पहले अगर आप अपने पार्टनर की हर बात मानते थे तो इस आदत को छोड़ना होगा। साथ ही खुलकर अपनी भावनाओं को भी बताना होगा। साइलेंट ट्रीटमेंट झेल रहे पार्टनर को यह भी बताना होगा कि उसकी चुप्पी से आप कैसा महसूस कर रहे हैं।
हो सकता है कि शायद सामने वाला अपनी गलती समझे और अपनी हरकतें बंद करे। डॉ. सौम्या कहती हैं कि रिलेशनशिप में कम्युनिकेशन का बने रहना जरूरी है। कम्युनिकेशन का ब्रेकडाउन रिश्ते को खत्म कर देता है।
जब साइलेंट ट्रीटमेंट किसी की आदत का हिस्सा बन जाए तो साइकोलॉजिस्ट और काउंसलर ऐसे व्यक्ति के बचपन और युवा होने तक के समय की जानकारी लेते हैं। पुराने वक्त की डिटेल में जाकर समझा जाता है कि ऐसी कौन सी बातें हैं जो व्यक्ति की साइलेंट ट्रीटमेंट देने की आदत को ट्रिगर करती हैं।
कभी-कभी अपनों की खामोशी इंसान को अंदर तक तोड़ देती है। भले ही उस खामोशी का निशान इंसान के शरीर पर नहीं दिखता है, लेकिन उसका असर दिलो-दिमाग पर गहरा पड़ता है। इसलिए साइलेंट ट्रीटमेंट को इमोशनल अब्यूज का दूसरा नाम माना जाता है। 
पार्टनर की चुप्पी कब बन जाती है बदसलूकी
रिश्ते में जब पार्टनर चुप रहकर माहौल को शांत बनाने के बजाय इस चुप्पी का इस्तेमाल अपने साथी को चोट पहुंचाने या सबक सिखाने की नीयत से करे तो यह चुप्पी बदसलूकी या इमोशनल टॉर्चर के दायरे में आती है।
अगर यह स्थिति कई दिनों तक बनी रहती है तो रिश्ता पूरी तरह ठप हो जाता है और रिश्ते में जमकर बैठ जाती है।
गुस्से और नाराजगी से भरा व्यक्ति जब लंबे समय तक चुप रहने की ठान लेता है तो यह उसी का फैसला होता है कि कब और कैसे यह स्थिति सुधरेगी।
डॉ. सौम्या कहती हैं कि यह रिश्ते में स्पष्ट संकेत है कि पार्टनर अपने साथी का सम्मान नहीं करता। उसकी राय और उसकी भावनाओं को अहमियत नहीं देता।
मरते समय भी पिता ने बेटी से साधे रखी चुप्पी
पर्ड्यू यूनिवर्सिटी के डिपार्टमेंट ऑफ साइकोलॉजिकल साइंस में प्रोफेसर रहे किपलिंग विलियम्स 36 साल से साइलेंट ट्रीटमेंट पर काम कर रहे हैं। इस दौरान वो सैकड़ों पीड़ित और आरोपियों से मिले। विलियम्स ने एक इंटरव्यू में साइलेंट ट्रीटमेंट से जुड़े कुछ अनुभव बताए हैं-
एक महिला को उसके पिता ने जीवन भर का सबक देने के लिए उससे छह महीने बात नहीं की। बेटी से चुप्पी साधने के दौरान पिता बीमार होकर अस्पताल पहुंच गया। मरते वक्त जब बेटी उनसे मिलने पहुंची तो उसे देखकर पिता ने अपना मुंह घुमा लिया। पिता ने अपने आखिरी लम्हे में सबसे बात की, मगर बेटी से अलविदा कहने के लिए भी मुंह नहीं खोला। इसका असर बेटी पर ताउम्र रहा।
प्रोफेसर विलियम्स ने एक और अनुभव शेयर किया।
एक महिला ने पति से चार दशकों तक चुप्पी साधे रखी, जो एक मामूली सी असहमति से शुरू हुई और पति की मृत्यु के साथ ही समाप्त हुई। चालीस साल तक एक छत के नीचे खाना खाना, टीवी देखना जैसे तमाम काम वो अकेले करती रही। बातचीत के दौरान जब विलियम्स ने उससे पूछा कि वह उस पूरे समय उसके साथ क्यों रही? उसने बड़ी सरलता से जवाब दिया कि पति ने कम से कम मेरे सिर पर छत तो रहने दी।
पोल पर अपने विचार बताते चलिए...
वर्कप्लेस पर कर्मचारी को सजा देने की नीयत से बातचीत बंद
‘बुली फ्री एट वर्क’ के मुताबिक वर्कप्लेस साइलेंट ट्रीटमेंट बुली के लिए इस्तेमाल किया जाता है। इसमें किसी कर्मचारी को सजा देने की नीयत से उससे बातचीत बंद कर दी जाती है। मीटिंग्स में उसकी बातों को नजरअंदाज किया जाता है। उसके किसी भी सवाल का जवाब देने या ईमेल को देखना भी मुनासिब नहीं समझा जाता।
ऐसा करने वाले ज्यादातर बॉस या कोई सहकर्मी भी हो सकते हैं। क्योंकि इस तरह की बदसूलकी में न तो मारपीट होती है और न ही गाली-गलौज, इसलिए बाकी लोग नोटिस नहीं कर पाते। जो इस स्थिति से गुजर रहा होता है, सिर्फ वही इसे महसूस करता है। वर्कप्लेस बुलिंग इंस्टीट्यूट की रिसर्च के मुताबिक, ये वर्कप्लेस हैरेसमेंट का चौथा सबसे आम तरीका है।
हमारे समाज में पिता-पुत्र, पति-पत्नी, सास-बहू ये कुछ ऐसे रिश्ते हैं, जिनमें पहला शख्स हमेशा ही पावर पोजिशन में होता है और दूसरे रिश्तों को कंट्रोल करने की ताकत रखता है। 
महिलाओं पर साइलेंट ट्रीटमेंट का बुरा और दूरगामी असर
दिल्ली यूनिवर्सिटी के असिस्टेंट प्रोफेसर तारा शंकर कहते हैं कि ये हथियार अक्सर रिश्तों में या परिवार में डोमिनेंट पोजिशन में रहने वाला प्रयोग करता है। ये असल में एक तरह से वर्चस्व स्थापित करने वाला शक्ति प्रदर्शन ही है।
साइलेंट ट्रीटमेंट रिश्तों में पुरुषों द्वारा महिलाओं को मानसिक यातना देने का बहुत पुराना हथियार रहा है। हालांकि ये हथियार एक स्त्री भी इस्तेमाल कर सकती है जैसा कि सास अपनी बहू पर।
लेकिन पति-पत्नी के रिश्तों में इसका इस्तेमाल अक्सर पुरुष करता है। जब महिला ऐसा करती है तो वो अक्सर अपना दुख महसूस करवाने, पति का ध्यान अपनी तरफ खींचने या कुछ सुविधाओं की जिद में करती है। पुरुष इसे इमोशनल अब्यूज की तरह अपने इनकार या नाराजगी दिखाने के लिए ज्यादा इस्तेमाल करता है। भारतीय परिवारों में महिलाओं पर साइलेंट ट्रीटमेंट का बुरा और दूरगामी असर पड़ता है।
कई बार चुप रहने वाला खुद पीड़ित होता है 
प्रोफेसर विश्वंभर नाथ प्रजापति कहते हैं- सिचुएशन के हिसाब से चुप्पी की परिभाषा बदल जाती है। सोशियोलॉजी के हिसाब से देखें तो जो इंसान आइसोलेशन में रह रहा है वो खुद विक्टिम होता है।
ऐसा व्यक्ति अपनी चीजों को ढंग से जाहिर नहीं कर पाता। उसे लगता है कि उसकी चीजों को नजरअंदाज कर दिया जाएगा, बोलने का कोई फायदा नहीं है क्योंकि सामने वाले के लिए उसकी बात महत्वपूर्ण नहीं हैं। ऐसे में वो खुद को सीमित कर लेता है। किसी इंसान की चुप्पी के पीछे समाज, परिवार, निजी समस्याएं भी हो सकती हैं।
जेल में चुप्पी को सजा का सबसे बड़ा हथियार बनाया गया 
साइलेंट ट्रीटमेंट टर्म 19वीं सदी में ईजाद हुआ। यूरोप की जेलों में इसका इस्तेमाल होता था। 1835 के जेल रिफॉर्म के बाद से कैदियों को मानसिक सजा के तौर पर दूसरे कैदियों से बातचीत करना मना होता था। उन्हें उनके नाम के बजाय एक नंबर से पुकारना और चेहरे ढंकने जैसी चीजें की जातीं। इसके पीछे का मकसद उन्हें लोगों से अलग करना होता था।
कैदियों पर चुप्पी का इस्तेमाल जिस तरह हथियार बना, यही हथियार घरों तक भी आ पहुंचा। डॉ. सौम्या निगम कहती हैं कि हम सबने अक्सर घरों में देखा है, जब बच्चा शैतानी करता है तो पेरेंट्स सजा के तौर पर कहते हैं, ‘जाओ हम तुमसे बात नहीं करेंगे।’
ऐसे में बच्चा कन्फ्यूज्ड हो जाता है। उसे समझ नहीं आता कि उसके साथ क्या हो रहा है। बच्चा थोड़ी देर तो पेरेंट्स को मनाने की कोशिश करता है फिर मां-बाप के रिएक्शन आने तक या तो वह चुप हो जाता है या फिर शरारत जारी रखता है। और यह तब तक होता रहता है, जब तक कि पेरेंट्स कोई रिएक्शन न दे दें। रिश्ते में चुप रहना और रिएक्शन न देना ही साइलेंट ट्रीटमेंट है, लेकिन यह बहुत लंबा न खिंचे तो बेहतर है, क्योंकि जिस व्यक्ति पर साइलेंट ट्रीटमेंट का हथियार इस्तेमाल किया जाता है, यह उसके और परिवार के माहौल के लिए अच्छा नहीं होता।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।